Akraneskaupstað formlega boðið að taka á móti næstu hópum flóttamanna Ljósm. Friðþjófur . Akraneskaupstað hefur formlega verið boðið að annast næstu hópa flóttamanna sem Flóttamannaráð Íslands og Rauði Krossinn ætla að taka á móti í sumar og næsta sumar . Áformað er að 25 - 30 manna hópar komi til landsins í hvort skipti , eða allt að sextíu manns . Málið var kynnt bæjarstjórn Akraness og Akranesdeild Rauða krossins í síðustu viku , en áður hafði verið fundað með félagsmálanefnd Akraness . Gísli S. Einarsson bæjarstjóri segir að ákvörðun muni væntanlega liggja fyrir á næstu dögum , enda sé tíminn til stefnu skammur , þar sem áætlað sé að fyrri hópurinn komi til landsins í ágúst eða september . Að sögn Gísla er Akranes að hans mati vel í stakk búið til að takast á við þetta verkefni , sem vissulega sé krefjandi . Bæjarstjórnarmenn séu nú búnir að fá allar upplýsingar er málið snertir , til dæmis varðandi aðkomu ríksins og kostnaðarþátttökuna , en áætlað er að 2,4 milljónum króna verði varið til móttöku á hverjum flóttamanni . Gísli segir að fólk taki jákvætt í þessa málaleitan , en að vísu geri það sér grein fyrir miklu umfangi verkefnisins í ljósi þess mikla fjölda sem von er á . Þarna sé auk þess um fólk að ræða sem þurfi meiri stuðning en aðrir innflytjendur , enda megi búast við að það hafi dvalið um alllangt skeið í flóttamannabúðum . Aðspurður segist Gísli ekki hafa trú á öðru en að það muni takast að útvega leiguhúsnæði , þrátt fyrir mikla spennu á þeim markaði , enda séu byggingarfyrirtæki á Akranesi að byggja húsnæði gagngert til útleigu .